Franciscus de le Boë Sylvius
Franciscus de le Boë Sylvius var en hollandsk læge, som tilhørte en slægt af indvandrede huguenotter.
Han var professor ved universitetet i Leiden 1658-1672 og var her pioner inden for udforskningen af hjernens anatomi. Han har derved lagt navn til spalten mellem hjernens pandelap og tindingelap (fissura cerebri lateralis Sylvii) og til aquaeductus cerebri Sylvii, der i midthjernen danner kanal mellem tredje og fjerde ventrikel, som er væskefyldte hulrum i hhv. mellemhjernen og hjernestammen.
Sylvius deltog desuden i grundlæggelsen af iatrokemi; i modsætning til J.B. Helmonts og Paracelsus' teorier var det hans opfattelse, at livsprocesserne følger de samme love som andre kemiske processer.